על ערכים והגשמה
מאת אורנה גבע אלמגור [ 07/07/2012 ]
מילים במאמר: 421 [ נצפה 2189 פעמים ]
לד"ר מיכאל נווה (שם בדוי) וטרינר בן 35, נשוי+2, היה לכאורה הכל: בריאות טובה, משפחה מקסימה ותומכת, מצב כלכלי איתן, מישרה נחשקת בחברה גדולה, וחברים לרוב.
מאז עמד מיכאל על דעתו, הוא חלם להיות וטרינר. מאז היה קטן, אסף לביתו כלבים וחתולים עזובים אותם גידל במשך שנים באהבה ובחמלה רבה. הוא התנדב לארגוני הגנה על בעלי חיים ואף הפך עם השנים לטבעוני.
כשסיים את שירותו הצבאי, ומיד לאחר הטיול הגדול למזרח, המסלול היה ברור. מיכאל נרשם ללימודי וטרינריה אותם השלים בהצלחה לאחר מספר שנים. עם סיום הלימודים, בחר מיכאל בתחום טיפול בחיות משק ומקנה, כי "ריח החציר והאווירה הכפרית עשו לו את זה", כדבריו.
לשמחתו, ולאחר תהליך גיוס ממושך וסלקטיבי, הוא התקבל לעבודה בחברה גדולה המספקת שירותים וטרינריים לחיות משק. מיכאל היה מאושר! הוא הצליח להגשים את חלומו להיות וטרינר, לזכות במשרה הנחשקת, ולעבוד בדיוק בתחום שבחר.
לאחר כ-5 שנות עבודה – הוא התחיל להרגיש לא מסופק בעבודתו, "תקוע" ומתוסכל, ועל רקע זה הגיע אלי לאימון. אז מה התפספס בדרך?
אחד השלבים המשמעותיים ב אימון – הוא התהליך לזיהוי ערכיו של המתאמן. ערכים הם הכוחות המניעים בחיינו, המצפן שלנו, הדברים שבלעדיהם חיינו יהיו נטולי משמעות. כשחיינו מוגשמים – עדות היא לכך שערכינו המרכזיים באים לידי ביטוי.
בין יתר ערכיו המרכזיים של מיכאל שנבחנו וזוהו בתהליך – היו "יושרה", "חמלה", "אהבת בעלי החיים".
האם ערכים אלו נוכחים ובאים לידי ביטוי בחייו המקצועיים של מיכאל?...
בחקירת המציאות של מיכאל, הסתבר שעיסוקו מתמקד בטיפול בבהמות ובקר לרווחתם ותועלתם של בעלי המשקים, דהיינו - השבחת החלב והבשר של הבהמות. מגוון הטיפולים הוא מוגבל, וממוקד רובו ככולו בצורך לדאוג לכלכלת מגדלי בעלי החיים, על כל המשתמע מכך.
העובדה שעיסוקו אינו מתמקד "פרופר" ברווחת בעלי החיים, ותפקידו לטפל בהם כל עוד הם מביאים תועלת – עובדה זו גרמה לדיסוננס גדול בין ערכיו – "אהבת בעלי החיים", "חמלה" ו"יושרה" – לבין מציאות חייו. פער זה בא לידי ביטוי בתסכול, חוסר סיפוק ותחושת תקיעות.
משזוהה הפער בין "ערכיו האמיתיים" לבין הערכים לפיהם הוא חי בפועל, הובן הקשר של פער זה לתחושות התסכול והתקיעות.
בהמשך התהליך, התמקד האימון בשינוי תחום עבודתו של מיכאל, תוך הצבת יעדים ומטרות ותכנית פעולה מפורטת על אופן ביצוע השינוי.
עברה שנה. חל שיפור דרמטי בתחושותיו וברמת הסיפוק מחייו. מיכאל ממשיך לעבוד בחברה X, ובמקביל מתנדב במרפאה וטרינרית לחיות מחמד, לצורך לימוד מעשי של התחום. בשלב הבא, ולכשיצבור מספיק נסיון, ישלב עבודה בשני התחומים.
זהו סיפור על ערכים, הגשמה וייעוד. "אין פניות שגויות, רק נתיבים שלא ידענו שאנו אמורים לצעוד בהם". גבריאל קיי.
אורנה גבע אלמגור, מאמנת אישית, אימון וליווי כהכנה לפרישה, העצמה אישית ואימון אנשים במעברי חיים. אתם מוזמנים לבקר באתר שלי www.ornageva.com או ליצור איתי קשר במייל orgeva14@gmail.com